Kada bi se, kojim čudom, neki sudac iz Austro-Ugarske Monarhije zatekao u nekoj od sadašnjih sudnica u Hrvatskoj, vjerojatno bi se začudio kako se malo toga promijenilo za sto i kusur godina. Jedina bitna promjena je ta što se zapisnik ne piše perom ili pisaćim strojem, već tipkovnicom na računalu. Sve ostalo je isto: sudac revno zapisuje iskaze i prijedloge stranaka, a zatim ih diktira, pazeći pritom da bude dovoljno vješt kako bi prenesene riječi što bolje odrazile ono što se u sudnici događa.

I spisi se vode kao i u davna vremena Monarhije: i tužbe i odgovori na njih i svi prilozi mogu se podnijeti samo u pisanom obliku. Koliki je to gubitak vremena, a s tim i dodatni trošak, ne treba valjda posebno pojašnjavati.

Jedna od pet zemalja

Prema istraživanju naručenom još 2015. godine od strane Europske komisije o pravosudnim sustavima zemalja članica, Hrvatska se mogla pohvaliti samo najvećim brojem sudaca u odnosu na broj stanovnika. Kada je u pitanju uvođenje novih tehnologija, na uvjerljivom smo začelju u Europskoj uniji. Tako je Hrvatska jedna od pet zemalja u kojoj ne postoji mogućnost elektroničkog zaprimanja žalbi (osim nas tu su još i Bugarska i Cipar te, iznenađujuće, Francuska i Luksembrug), dok smo među četiri zemlje u kojima ne postoji mogućnost elektroničke komunikacije između sudaca i odvjetnika (uz Nizozemsku, Slovačku i Cipar).

Očito je, dakle, da se manjak tehnologije kod nas pokušava zamijeniti radnom snagom, odnosno velikim brojem sudaca, a koliko je to uspješno pokazuje i već općepoznata sporost našeg sudstva.

Apsurd je pritom u tome što je oprema potrebna da bi se napustilo diktiranje i prešlo, primjerice, na snimanje rasprave, kupljena, ali se ne koristi. Audiosnimanje predviđeno je Zakonom o parničnom postupku, a oprema za tonsko snimanje rasprava nabavljena je čak prije šest godina, i to sredstvima EU-a. Zapelo je na njenoj primjeni koju je trebalo razraditi izmjenama odgovarajućih zakona o elektroničkom potpisu i elektroničkoj ispravi te sudskim poslovnicima. No, to nije učinjeno.

- Ministarstvo pravosuđa je, kroz projekt IPA 2010 „Jačanje učinkovitosti pravosuđa RH“, pribavilo opremu za potrebe tonskog snimanja sudskih rasprava. Oprema je za sada instalirana u 89 sudnica na 16 sudova i dvije stalne službe. Naime, prema važećim zakonskim odredbama, predviđena je mogućnost tonskog snimanja rasprava. Međutim, potrebno je doraditi postojeće zakonske odredbe te provesti dodatnu edukaciju službenika i sudaca za korištenje navedene opreme – stoji u odgovoru Ministarstva pravosuđa na naš upit o ovoj temi.

E-dostava

No, to nije sve, rekli bismo u stilu teleprodaje. Ministarstvo planira nabaviti još suvremene opreme koja bi trebala iz temelja promijeniti način vođenja zapisnika, i to, ako im je vjerovati, već uskoro:

- Ministarstvo pravosuđa za sudove i državna odvjetništva planira i nabavu sustava pretvaranja govora u tekst (speech to text) kojom će se rasteretiti suce od diktiranja teksta u zapisnik te kojom će se povećati transparentnost i kvaliteta sudskog postupka. Implementacije ove aktivnosti planira se u 2017. godini - kažu u Ministarstvu.

Osim toga, trebao bi biti nadograđen i sustav e-spisa uz pomoć kojega građani danas jedino mogu pratiti status predmeta. Digitalizacija sudskog postupka jedan je od prioriteta u sljeće tri godine, kažu u Ministarstvu.

Sustav će uključivati i elektroničku dostavu, kao i elektroničko podnošenje podnesaka. Prva nabava opreme za 37,7 milijuna kuna ugovorena je iz europskih sredstava u studenom prošle godine, te je prijavljen „Project One - Unaprjeđenje i modernizacija pravosudnog sustava", u vrijednosti od 40 milijuna kuna.

Riječ je o središnjem projektu koji obuhvaća razne mjere, od uvođenja sustava standarda kvalitete i redefiniranja mjerila za rad sudaca do drukčijeg obračuna taksa i uvođenja sustava pretvaranja govora u tekst. Sve to trebalo bi zaživjeti do 2020. godine, kada ćemo svečano u hrvatskim sudnicama zakoračiti iz 19. ravno u 21. stoljeće. Ako sve bude teklo po planu, naravno.

Usporedbe AUSTRIJA

- elektroničko podnošenje pismena od 1989. godine putem zatvorenog sustava intraneta za registrirane korisnike uz primjenu određenog programa

- jeftinije takse za elektronički podnesak

- godišnje više od tri milijuna predmeta i 12 milijuna dostava



NJEMAČKA

- E-mail komunikacija građana sa sudovima

- obvezno korištenje naprednog elektroničkog potpisa



HRVATSKA

- pisani podnesak, "taksene marke", pečati i klasična pošta

Oprema za tonsko snimanje 89 - sudnica ima audioopremu

16 - sudova i dvije stalne službe opremljene su modernom tehnologijom